بوکو حرام
بوکوحرام (هوسه زوون جه یعنی غربی‌ئون واری دَرس بخوندستن حرام هسته) اتا مسلح و افراطی ِاسلامی گروهه که نیجریه دله دره. این گروه تمام ِجدید ِمدارس تعطیلی و شریعت ِقانون ِرسمیت ره شه کشور دله خانه. اسلامی شریعت ِقوانین سال ۲۰۰۰ میلادی جه شمال نیجریه اجرا وانه ولی شورشیون من‌جمله «بوکو حرام» خانّه این قوانین سراسر نیجریه دله اجرا بَواشِن.

بوکو حرام ِگروه ره سال ۲۰۰۲ محمد یوسف، مایدوگوری دله بساته و سال ۲۰۰۴ وه ره بَوِردنه کامای یوبه ایالت دله. وشون رسمی نوم "جماعة أهل السنة للدعوة و الجهاد" هسته. این گروه اونجه پایگاهی بساته که ونه نوم ره «افغانستان» بی‌یشتنه. محمد یوسف دموکراسی، سکولار ِآموزش و دانش جه مخالف هسته. وه اتا سلفی‌ئه و شدیداً ابن تیمیه جه په‌روی کانده. ابن تیمیهٔ ِنظرات سلفی مکتب ِمبنا هسته. محمد یوسف حتی زمین ِکُروی بی‌ین ره هم قبول ندانّه. محمد یوسف سال ۲۰۰۹ بمرده و ات‌نفر دیگه به نوم ابوبکر شکوه این گروه ِرهبر بیّه. این گروه ات‌خله وحشیونه حمله داشته و رستوران، بانک، مدرسه و... ره حمله وَردِه و همه ره قتل‌عام کارده یا کیجائون ره مدرسه جه دِزدی‌یه و وَرده برده نوم جه روته.

منابع  

تروریستی گروهون
نیجریه
افراطی اسلام‌خائون